Koeëls vlieg verby wag, maar niks tref hom | Netwerk24
Deur Susan Cilliers 22 Oktober 2019 08:03
So lyk die voertuig waarin 'n veiligheidswag 'n koeëlreën ontkom het. Foto: Netcare911
Volgens Shawn Herbst, 911-woordvoerder, het die wagte omstreeks 10:15 'n gekaapte vragmotor agterna gesit.
In Directorweg in Kempton Park aan die Oos-Rand is daar vanuit die vragmotor na die een wag se voertuig geskiet. "Die wag se voertuig is verskeie kere getref, maar die wag self is wonderbaarlik nie ook getref nie. Die voertuig het so erg deurgeloop dat dit nie verder kon ry nie."
Een van die ander wagte kon volgens Herbst egter daarin slaag om die vragmotor te blokkeer met die voertuig waarin hy gery het. "Die vermeende kapers het uit die vragmotor gespring en op sy voertuig begin skiet. Hy is in die onderlyf getref."
Volgens Herbst is die man ernstig beseer en met 'n helikopter na 'n Johannesburgse hospitaal vervoer.
Dit is nie duidelik hoekom die private veiligheidswagte die gekaapte vragmotor agterna gesit het en of hulle moontlik vir die vragmotor se regmatige eienaar werk nie.
Sers. Dipuo Ditshego, polisiewoordvoerder in Kempton Park, het die voorval bevestig. "Die polisie ondersoek 'n saak van motorkaping. Een verdagte is reeds vir ondervraging ingeneem."
Ditshego het 'n beroep gedoen op enigiemand met inligting om 0860 010 111 te skakel.
Die wag is nie getref nie, ten spyte daarvan dat sy voertuig onder 'n koeëlreën deurgeloop het. Foto: Netcare911